钦定古今图书集成/方舆汇编/边裔典/第066卷 > 明
## 钦定古今图书集成/方舆汇编/边裔典/第066卷 > 明

### 成祖永乐三年遣太监郑和诣师子国迎佛牙其王不与欲害使者郑和攻破之执其王迎佛牙浮海而归

按《大唐西域记》。僧伽罗国。〈此下一段系原本续载明时事〉古师子国，
又曰无忧国，即南印度。地多奇宝，又名宝渚。昔释迦
牟尼佛化身名僧伽罗，诸德兼备，国人推尊为王，故
国亦以“僧伽罗”为号。以大神通力，破大铁城，灭罗刹
女，拯恤危难。于是建都筑邑，化导是方，宣流正教，示
寂留牙，在于兹土。金刚坚固，历劫不坏。宝光遥烛，如
星粲空，如月炫宵，如太阳丽昼，凡有祷禳，应答如响。
国有凶荒灾异，精意恳祈，灵祥随至。今锡兰山，即古
僧伽罗国也。王宫侧有佛牙精舍，饰以众宝，晖光赫
奕。累世相承，敬礼不衰。今国王阿烈苦柰儿，锁里人
也。崇祀外道，不敬佛法，暴虐凶悖靡恤，国人亵慢佛
牙。永乐三年，皇帝遣中使太监郑和奉香华往诣彼
国供养。郑和劝国王阿烈苦《柰儿》敬崇佛教，远离外
道，王怒，即欲加害。郑和知其谋，遂去。后复遣郑和往
赐诸番，并赐锡兰山国王。王益慢不恭，欲图害使者，
用兵五万人，刊木塞道，分兵以劫海舟。会其下预泄
其机，郑和等觉，亟回舟，路已厄绝，潜遣人出舟师拒
之。和以兵三千，夜由间道攻入王城，守之。其劫海舟
番兵，乃与其国内番兵四面来攻，合围数重。攻战六
日，和等执其王，凌晨开门，伐木取道，且战且行，凡二
十馀里，抵暮始达舟。当就礼请佛牙至舟，灵异非常，
光彩照曜，如前所云，訇霆震惊，远见隐避。历涉巨海，
凡数十万里，风涛不惊，如履平地。狞龙恶鱼，纷出乎
前，恬不为害。舟中之人皆安稳快乐。永乐九年七月
初九日至京师。皇帝命于皇城内庄严旃檀金刚宝
座贮之。式修供养。利益有情，祈福民庶，作无量功德。

宋

### 太祖元嘉五年天竺迦毗黎国遣使入贡

按《宋书太祖本纪》，不载。按《夷蛮传》：“天竺迦毗黎国，
元嘉五年，国王月爱遣使奉表曰：‘伏闻彼国，据江傍
海，山川周固，众妙悉备，庄严清净，犹如化城，宫殿庄
严，街巷平坦，人民充满，欢娱安乐。圣王出游，四海随
从，圣明仁爱，不害众生，万邦归仰，国富如海。国中众

官受乐无怨，诸天拥护，万神侍卫，天魔降伏莫不归
化。王身庄严如日初出，仁泽普润犹如大云，圣贤承
业如日月天，于彼真丹最为殊胜。臣之所住名迦毗
河，东际于海。其城四边悉紫绀石，首罗天护令国安
稳。国王相承，未尝断绝，国中人民率皆修善，诸国来
集，共遵道法，诸寺舍中，皆七宝形像，众妙俱具，如先
王法。臣自修检，不犯道禁。臣名月爱，弃世王种。惟愿
大王，圣体和善，群臣百官，悉自安稳。今以此国群臣
吏民，山川珍宝，一切归属，五体归诚大王足下’。”山海
遐隔，无由朝觐，宗仰之至，遣使下承。使主父名天魔
悉达，使主名尼陁达，此“人由来良善忠信，是故今遣，
奉使表诚。大王若有所须，珍奇异物，悉当奉送，此之
境土，便是王国，王之法令，治国善道，悉当承用。愿二
国信使往来不绝，此反使还，愿赐一使，具宣圣命，备
敕所宜，款至之诚，望不空反。所白如是，愿加哀愍。”奉
献金刚指镮摩勒金环诸宝物，赤白鹦鹉各一头。

### 太宗泰始二年天竺迦毗黎国遣使贡献

按《宋书太宗本纪》不载。按《夷蛮传》，“太宗泰始二年，
又遣使贡献，以其使主竺扶大、竺阿弥并为建威将
军。”

宋

### 太祖元嘉七年西南夷诃罗陁遣使入贡按宋书太祖本纪云云按夷蛮传诃罗陁国元嘉七年遣使奉表曰伏承圣主信重三宝兴立塔寺周

“满国界，城郭庄严清净无秽，四衢交通广博平坦，台
殿罗列状若众山，庄严微妙犹如天宫。圣王出时四
兵具足，导从无数以为守卫，都人士女丽服光饰，市
廛丰富珍贿无量，王法清整无相侵夺，学徒游集三
乘竞进，敷演正法云布雨润，四海流通万国交会，长
江眇漫清净深广，有生咸资莫能销秽，阴阳调和灾
厉不行，谁有斯美？大宋扬都，圣王无伦，临覆上国，有
大慈悲，子育万物，平等忍辱，怨亲无二，济乏周穷，无
所藏积，靡不照达，如日之明，无不受乐，犹如净月。宰
辅贤良，群臣贞洁，尽忠奉主，心无异想。伏惟皇帝，是
我真主，臣是诃罗陁国王，名曰坚铠，今敬稽首圣王
足下，惟愿大王知我此心久矣，非适今也。山海阻远，
无缘自达，今故遣使，表此丹诚。所遣二人，一名毗纫，
一名婆田。令到天子足下，坚铠微蔑，谁能知者？是故
今遣二人，表此微心。此情既果，虽死犹生。仰惟大国，
藩守旷远，我即边方藩守之一，上国臣民，普蒙慈泽，
愿垂恩逮，等彼仆臣。臣国先时，人众殷盛，不为诸国
所见陵迫，今转衰弱”，邻国竞侵，伏愿圣王远垂覆护，
并市易往反，不为禁闭。若见哀念，愿时遣还，令此诸
国，不见轻侮，亦令大王名声普闻。扶危救弱，正是今
日。今遣二人，是臣同心，有所宣启，诚实可信。愿敕广
州，时遣舶还，不令所在有所陵夺。愿自今以后，赐年
年奉使。今奉微物，愿垂哀纳。

宋

### 太祖元嘉七年阿罗单国遣使献方物

按《宋书太祖本纪》云云。按《夷蛮传》。“阿罗单国治阇
婆洲。元嘉七年遣使献金刚指镮、赤鹦鹉鸟。天竺国
白叠古贝、叶波国古贝等物。”

元嘉十年六月阿罗单国遣使献方物。

按《宋书太祖本纪》云云。按《夷蛮传》：元嘉十年，阿罗
单国王毗沙跋摩奉表曰：“常胜天子陛下，诸佛世尊，
常乐安稳，三达六通，为世间道，是名如来应供正觉，
遗形舍利，造诸塔像，庄严国土，如须弥山，村邑聚落，
次第罗匝，城郭馆宇如忉利天宫，宫殿高广，楼阁庄
严，四兵具足，能伏怨敌，国土丰乐，无诸患难。奉承先
王正法治化，人民良善，庆无不利。处雪山阴，雪水流
注，百川洋溢，八味清净，周匝屈曲，顺趣大海，一切众
生，咸得受用，于诸国土，殊胜第一，是名震旦。”大宋扬
都，承嗣常胜大王之业，德合天心，仁荫四海，圣智周
备，化无不顺。虽人是天，护世降生，功德宝藏，大悲救世，为我尊主。常胜天子，是故至诚，五体敬礼。阿罗单
国王毗沙跋摩，稽首问讯，其后为子所篡夺。

元嘉十一年，阿罗单国遣使献方物。

按：《宋书太祖本纪》云云。

元嘉十二年，阿罗单国遣使献方物。

按《宋书太祖本纪》不载。“按《册府元龟》”云云。

元嘉十三年，阿罗单国又遣使入贡。

按：《宋书太祖本纪》，不载。按《夷蛮传》：元嘉十三年又
上表曰：“大吉天子足下，离淫怒痴，哀愍群生，相好具
足，天龙神等，恭敬供养。世尊威德，身光明照如水中
月，如日初。”〈阙〉“间，自蒙普照十方，其白如雪，亦如月光，
清净如华，颜色照耀，威仪殊胜，诸天龙神之所恭敬，
以正法宝，梵行众僧，庄严国土，人民炽盛，安稳快乐。
城阁高峻，如干他山，众多勇士守护此城，楼阁庄严，
道巷平正，著种种衣，犹如天服，于一切国，为最殊胜。
吉扬州城无忧天主，愍念群生，安乐民人，律仪清净，
慈心深广，正法治化，共养三宝，名称远至，一切并闻，
民人乐见，如月初生，譬如梵王，世界之主，一切人天，
恭敬作礼，呵罗单跋摩，以顶礼足，犹如现前；以体布
地，如殿陛道。供养恭敬，如奉世尊，以顶著地，曲躬问
讯。忝承先业，嘉庆无量，忽为恶子所见争夺，遂失本
国。今唯一心归诚天子，以自存命。今遣毗纫问讯”大
家，意欲自往归诚宣诉，复畏大海风波不达，今命得
存，亦由毗纫。此人忠志，其恩难报，此是大家国。今为
恶子所夺，而见驱摈，意颇忿惋，规欲雪复。伏愿大家
听毗纫买诸铠仗袍袄及马，愿为料理。毗纫使得时
还。前遣阇邪仙婆罗诃，蒙大家厚赐，悉恶子夺去，启
大家使知今奉薄献，愿垂纳受。

元嘉十四年，阿罗单国遣使献方物。

按：《宋书太祖本纪》云云。

元嘉二十六年，诏赐阿罗单等三国册命。

按《宋书太祖本纪》，不载。按《夷蛮传》：二十六年，太祖
诏曰：“阿罗单、媻皇、媻达三国，频越遐海，款化纳贡，远
诚宜甄，可并加除授。”乃遣使策命之曰：“惟汝慕义款
化，效诚荒遐，恩之所洽，殊远必甄，用敷典章，显兹策
授。尔其钦奉凝命，永固厥职，可不慎欤！”

元嘉二十九年，阿罗单国遣使献方物。

按《宋书太祖本纪》云云。按《夷蛮传》。二十九年。“又遣
长史媻和沙弥献方物。”

宋

### 太祖元嘉十二年阇婆婆达国遣使献方物

按《宋书太祖本纪》云云。按《夷蛮传》：“阇婆婆达国，元
嘉十二年，国王师黎婆达陀阿罗跋摩遣使奉表曰：
‘宋国大主大吉天子足下，敬礼一切种智安稳天人
师，降伏四魔，成等正觉，转尊法轮，度脱众生。教化已
周，入干涅槃，舍利流布，起无量塔，众宝庄严，如须弥
山，经法流布，如日照明，无量净僧，犹如列宿。国界广
大’”，民人众多，宫殿城郭，如忉利天宫，名大。宋扬州大
国、大吉天子，安处其中，绍继先圣，王有四海，阎浮提
内，莫不来服，悉以兹水，普饮一切。我虽在远，亦霑灵
润，是以虽隔巨海，常遥臣属。愿照至诚，垂哀纳受。若
蒙听许，当年遣信，若有所须，惟命是献。伏愿信受，不
生异想。今遣使主佛大陁婆、副使葛抵，奉宣微诚，稽
首敬礼“大吉天子足下：陁婆所启，愿见信受，诸有所
请，唯愿赐听。今奉微物，以表微心。”

宋

### 太祖元嘉十八年苏摩黎国遣使献方物

按《宋书太祖本纪》云云。按《天竺迦毗黎传》。“元嘉十
八年。苏摩黎国王那邻那罗跋摩。遣使献方物。”

宋

### 太祖元嘉十九年婆皇国遣使献方物

按：《宋书太祖本纪》云云。

元嘉二十六年，婆皇国贡方物。

按《宋书太祖本纪》云云。按《夷蛮传》：“婆皇国，元嘉二
十六年，国王舍利媻罗跋摩遣使献方物四十一种，
太祖策命之为媻皇国王，曰：‘惟尔仰政边城，率贡来
庭，皇泽凯被，无幽不治，宜班典策，授兹嘉命。尔其祗顺礼度，式保厥终，可不慎欤’。”

元嘉二十八年五月婆皇国遣使献方物。

按：《宋书太祖本纪》云云。

### 世祖孝建二年婆皇国遣使献方物

按：《宋书世祖本纪》云云。

孝建三年，《媻皇》遣使朝贡。

按《宋书世祖本纪》不载。按《夷蛮传》，“孝建三年，又遣
长史竺那媻智奉表献方物，以那媻智为振威将军。”

### 大明三年正月婆皇国遣使献方物

按：《宋书世祖本纪》云云。

大明八年婆皇国遣使贡献。

按《宋书世祖本纪》。不载。“按《前废帝本纪》”云云。

### 太宗泰始二年媻皇国遣使入贡诏授其使皆为将军

按《宋书太宗本纪》不载。按《夷蛮传》，“泰始二年，又遣
使贡献。太宗以其长史竺须罗达、前长史振威将军
竺那媻智，并为龙骧将军。”

宋

### 太祖元嘉二十六年婆达国遣使献方物

按《宋书太祖本纪》云云。按《夷蛮传》：“婆达国，元嘉二
十六年，国王舍利不陵伽跋摩遣使献方物，太祖策
命之为婆达国王”，曰：“惟尔仰化怀诚，驰慕声教，皇风
遐暨，荒服来款，是用加兹显策，式甄义顺。尔其祇顺
宪典，永终休福，可不慎欤！”

元嘉二十八年四月婆达国遣使献方物。

按：《宋书太祖本纪》云云。

宋

### 后废帝元徽元年婆黎国遣使贡献

按《宋书后废帝本纪》不载。按《夷蛮传》云云。

梁

### 武帝天监十五年滑国始遣使献方物

按《梁书武帝本纪》，不载。按滑国本传，“滑国者，车师
之别种也。汉永建元年，八滑从班勇击北虏有功，勇
上八滑为后部亲汉侯。自魏晋以来，不通中国。至天
监十五年，其王厌带夷栗陁始遣使献方物。”

### 普通元年三月滑国遣使献方物

按《梁书武帝本纪》云云。按《滑国本传》。“普通元年。又
遣使献黄师子、白貂裘、波斯锦等物。”

普通七年正月滑国遣使献方物。

按《梁书·武帝本纪》云云。按滑国本传，七年又奉表
贡献。元魏之居桑干也，“滑犹为小国，属芮芮，后稍彊
大，征其旁国波斯、盘盘、罽宾、焉耆、龟兹、疏勒、姑墨、干
阗、句盘等国，开地千馀里，土地温暖，多山川树木，有
五谷，国人以𪎊及羊肉为粮。其兽有师子、两脚骆驼，
野驴，有角。人皆善射，著小袖长身袍，用金玉为带。女
人”被裘，头上刻木为角，长六寸，以金银饰之。少女子，
兄弟共妻。无城郭，毡屋为居，东向开户。其王坐金床，
随太岁转，与妻并坐接客。无文字，以木为契。与旁国
通，则使旁国胡为胡书，羊皮为纸。无职官。事天神、火
神，每日则出户祀神而后食，其跪一拜而止。葬以木
为椁。父母死，其子截一耳，葬讫即吉。其言语待河南
人译。然后通。

### 大同元年三月滑国遣使献方物

大同七年三月滑国遣使献方物。

按：以上《梁书武帝本纪》云云。

梁

### 武帝普通元年周古柯国来献方物

按《梁书武帝本纪》不载。按《周古柯》本传，“周古柯国，
滑旁小国也。普通元年，使使随滑来献方物

梁

### 武帝普通元年呵跋檀国入贡

按《梁书武帝本纪》不载。按《呵跋檀本传》，呵跋檀国，
亦滑旁小国也。凡滑旁之国，衣服容貌皆与滑同。普
通元年，使使随滑使来献方物。

梁

### 武帝普通元年胡蜜丹国入贡

按：《梁书·武帝本纪》不载。按《呵跋檀传》，“胡蜜丹国亦
滑旁小国也。普通元年，使使随滑使来献方物。